जिस बात की आशंका से नोएडा और ग्रेटर नोएडा वेस्ट के हजारों लोग सड़कों पर निकल आए थे, वो आशंका 14 जून को सही साबित हुई। इस इलाके के करीब एक लाख परिवारों ने सिस्टम को अपनी आवाज सुनाने के लिए हर तरीका अपनाया। सड़कों पर उतरे, नारे लगाए। धरना दिया। जून की तपती दुपहरी में लोगों ने नंगे बदन प्रदर्शन किया। पुलिस ने कई लोगों को जेल भेजा। अखबारों ने खबरें छापी। लोगों ने ट्वीटर और फेसबुक पर प्रधानमंत्री से मुख्यमंत्री तक को बार-बार टैग करके अपनी बात कही। पर डिजिटल इंडिया का नारा देने वाली सरकार के कानों में जूं नहीं रेंगी। लोगों ने लोकतांत्रिक तरीके से शांति के साथ बार-बार नियम और कायदों का हवाला दिया। सिस्टम को बताया कि नोएडा के सेक्टर 123 में बन रहा लैंडफिल साइट नियमों के मुताबिक नहीं है। पर किसी बात का कोई असर नहीं हो रहा है।